उपचुनाव: तीन लोकसभा और 29 विधानसभा सीटों पर वोटों की गिनती शुरू
13 राज्यों और एक केंद्र शासित प्रदेश की तीन लोकसभा और 29 विधानसभा सीटों पर वोटों की गिनती शुरू हो गई है। इन सीटों पर 30 अक्टूबर को उपचुनाव की वोटिंग हुई थी। अभी तक 22 विधानसभा सीटों के रुझान आए हैं जिनमें से सात सीटों पर भाजपा, चार-चार सीटों पर कांग्रेस और तृणमूल कांग्रेस (TMC), दो सीटों पर जनता दल यूनाइटेड (JDU) और अन्य सीटों पर क्षेत्रीय पार्टियां आगे हैं। कांग्रेस और भाजपा एक-एक लोकसभा सीट पर आगे हैं।
लोकसभा सीटों की बात करें तो हिमाचल प्रदेश की मंडी, मध्य प्रदेश की खंडवा और दादर और नगर हवेली की एकमात्र लोकसभा सीट पर वोटों की गिनती हो रही है। ये तीनों सीटें सांसदों की मौत के बाद खाली हुई हैं। मंडी के सांसद रामस्वरूप शर्मा और खंडवा से सांसद नंद कुमार सिंह चौहान की मार्च में मौत हुई थी, जबकि दादर से सांसद मोहन डेलकर ने आत्महत्या की थी। मंडी और खंडवा सीटें भाजपा के खाते में थीं।
विधानसभा सीटों की बात करें तो असम की सबसे अधिक पांच सीटों पर उपचुनाव हुए हैं, वहीं पश्चिम बंगाल की चार सीटें दांव पर हैं। इसी तरह मध्य प्रदेश, हिमाचल प्रदेश और मेघालय की तीन-तीन, बिहार, कर्नाटक और राजस्थान की दो-दो और आंध्र प्रदेश, हरियाणा, महाराष्ट्र, मिजोरम और तेलंगाना की एक-एक सीट दांव पर है। इन 29 में से नौ सीटें कांग्रेस, छह सीटें भाजपा और अन्य सीटें क्षेत्रीय पार्टियों के खाते में थीं।
पश्चिम बंगाल की जो सीटें दांव पर हैं, उनमें दिन्हाटा, शांतिपुर, खारदाह और गोसाबा सीटें शामिल हैं। दिन्हाटा सीट केंद्रीय मंत्री निशित प्रमाणिक के लोकसभा सांसद बने रहने के लिए विधायक पद की शपथ नहीं लेने के कारण खाली हुई है। शांतिपुर की सीट भी भाजपा सांसद जगन्नाथ सरकार ने छोड़ी है। बाकी दो सीटें TMC के खाते में थीं। असम की जिन सीटों पर उपचुनाव हो रहे हैं, उनमें गोसाईगांव, तमुलपुर, मरियानी, थोवरा और भवानीपुर सीट शामिल हैं।
कांग्रेस शासित राजस्थान में वल्लभनगर और धारीवाड़ विधानसभा सीटों पर उपचुनाव हुए हैं। वल्लभनगर सीट पहले जहां कांग्रेस के पास थी, वहीं धारीवाड़ सीट पर भाजपा का कब्जा था। सचिन पायलट से तनातनी के बीच हो रहे इन उपचुनावों को मुख्यमंत्री अशोक गहलोत के लिए परीक्षा की घड़ी माना जा रहा है। हालांकि इनके नतीजे सरकार की स्थिरता पर कोई असर नहीं डालेंगे, लेकिन इनसे सरकार के प्रदर्शन को लेकर पूरे राज्य में संदेश जाएगा।
मध्य प्रदेश में रायगांव, जोबाट और पृथ्वीपुर विधानसभा सीटों पर वोटों की गिनती चल रही है। रायगांव सीट पहले जहां भाजपा के पास थी, वहीं बाकी दोनों सीटों पर कांग्रेस का कब्जा था। तेलंगाना में हुजूराबाद सीट के लिए तेलंगाना राष्ट्र समिति, भाजपा और कांग्रेस आमने-सामने हैं। कर्नाटक में सिंदगी और हंगल सीट दांव पर हैं और मुख्यमंत्री बनने के बाद बसवराज बोम्मई की ये पहली कड़ी परीक्षा है। हरियाणा की ऐलानाबाद सीट से अभय चौटाला मैदान में हैं।
awa_Deva awa_Deva awa_Deva awa_Deva awa_Deva hin_Deva awa_Deva